CCCXXVI.  Bulla qua confirmantur eremo Camaldulensi donationes Hieronymi episcopi Aretini.   (Anno 1148, Nov. 13.) [MITARELLI,  Annal. Camaldul.,  t. III, p. 446, ex autographo Fontis-boni § Privilegia, n. 31.]
Author: Eugenius III

EUGENIUS episcopus, servus servorum Dei, dilectis filiis AZONI priori Camaldulensi ejusque fratribus tam praesentibus quam futuris, regularem vitam professis, in perpetuum.

Locorum venerabilium cura nos admonet pro eorum pace et quiete sollicite cogitare, et ea quae a fratribus nostris ad utilitatem ipsorum rationabiliter stabilita sunt, auctoritatis nostrae munimine roborare. Ideoque, dilecti in Domino filii, vestris justis postulationibus clementer annuimus, et Camaldulense monasterium, in quo divino mancipati estis obsequio, sub beati Petri et nostra protectione suscipimus, statuentes ut quascunque possessiones, quaecunque bona idem monasterium juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus ea, quae a venerabili fratre Jeronymo Aretino episcopo ejusque praedecessoribus Camaldulensi eremo concessa sunt, nominatim duximus exprimenda: Omnia videlicet quae Bernardus Sidoniae filius aut pater ejus ab ecclesia Sancti Donati et ab Aretinis episcopis habuerunt, quemadmodum in eorumdem episcoporum privilegiis continetur, etc. Nulli ergo hominum liceat jam dictum eremum temere perturbare, aut ejus possessiones auferre, vel ablatas retinere, minuere, seu quibuslibet aliis molestiis fatigare, sed omnia integra conserventur eorum, pro quorum sustentatione et gubernatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. FAC MECUM, DOMINE, SIGNUM IN BONUM. Ego Eugenius Catholicae Ecclesiae episcopus ss. Ego Conradus Sabinensis episcopus ss. Ego Hubaldus presbyt. cardinalis tit. Sanctorum Joannis et Pauli ss. Ego Gilbertus indignus sacerdos tit. S. Marci ss. Ego Guido presb. card. tit. Sanctorum Laurentii et Damasi ss. Ego Aribertus presb. card. tit. Sanctae Anastasiae ss. Ego Julius presb. card. tit. S. Marcelli ss. Ego Guido presb. cardin. tit. Pastoris ss. Ego Jordanus presb. card. tit. S. Susannae ss. Ego Oddo diacon. cardin. Sancti Georgii ad Velum Aureum ss. Ego Octavianus diac. card. Sancti Nicolai in Carcere Tulliano. Ego Gregorius diacon. card. S. Mariae Novae ss. Ego Jacinthus diac. card. S. Mariae in Cosmedyn ss. Ego Joannes diac. card. S. Mariae Novae ss. Datum Pisis per manus Guidonis sanctae Romanae Ecclesiae diaconi cardinalis et cancellarii, Idibus Novembris, indictione XII, Incarnationis Dominicae anno 1148, pontificatus vero Eugenii papae III anno III.